12 persoas con discapacidade comezan un curso de formación profesional de Cogami - Vigo al minuto\nO vindeiro luns, día 4, a Confederación Galega de Persoas con Discapacidade (COGAMI) inicia un curso de formación profesional de Ofimática Básica, que financia a Xunta e o Fondo Social Europeo no marco do convenio de Formación Profesional e Formación Ocupacional, para as persoas con discapacidade que residan na comunidade galega.\nUn total de 12 persoas, 9 homes e 3 mulleres, son as que van iniciar esta acción formativa de 340 horas lectivas presenciais impartidas de luns a xoves en horario de 16:30 a 20:30 horas nas instalacións que COGAMI ten en O Rebullón -dentro das instalacións do Hospital Psiquiátrico-.\nAta o mes de xullo, o alumnado terá que prepararse en temas como sistema operativo, tratamento de textos, folla de cálculo, Internet, presentacións gráficas e mecanografía.\nCon este, son 17 os cursos de formación profesional que a Confederación vai impartir neste ano co fin de preparar e especializar nunha profesión ás persoas que forman parte do colectivo que representa, para que estea preparado para a inserción ao mercado laboral e conseguir, finalmente, a súa inclusión dentro da sociedade.\nDe feito, este ano como novidade, COGAMI vai por en marcha unha nova plataforma de formación baseada no moodle e que a entidade personalizou e adaptou para o seu colectivo. Esta plataforma vai lograr impulsar a formación a distancia, permitindo que as persoas do rural poidan ter as mesmas oportunidades formativas que as demais.


Mulleres na memoria hoxe no Gustavo Freire de Lugo - LUGOXA\nHoxe, domingo 19 de decembro, o Auditorio Gustavo Freire acollerá a Iria Estévez Music e Gonzalo Piña, Los Zorros, Paloma Suanzes, Olalla Caamaño, Hit the beat, Carlos Díaz e Sara Cruz que presentarán as súas composicións sobres mulleres represariadas a través de poemarios de Claudio Rodríguez Fer e Carmen Blanco.\nDará comezo ás 20.30 e é preciso retirar a entrada previamente tanto no portal entradaslugo.es como na Oficina de Turismo ata 3 horas antes do comezo de cada función. Tamén se poderá adquirir no auditorio desde unha hora e media antes do comezo do espectáculo.\nEste proxecto mestura poesía e música co fin de restaurar a memoria das mulleres asasinadas polo franquismo.\nA obra “Ámote vermella” de Claudio Rodríguez Fer foi a referencia para os cinco músicos e grupos lucenses que colleron unha das pezas para realizar a súa composición propia. Esta selección dos poemas e documentación deu como resultado o repertorio que se levará a cabo hoxe.


Lemos: Vellas e enigmáticas inscricións nos muros da igrexa de Pinol\nPor debaixo do cal con que se taparon os murais do templo hai unhas figuras nas que ninguén reparara ata agora\nmonforte / la voz 29/04/2017 21:52 h\nPor debaixo das pinturas renacentistas que cubren os muros da igrexa soberina de San Vicente de Pinol -e das camadas de cal que as tapan na súa maior parte- consérvase un singular elemento histórico no que ninguén reparara ata hai moi pouco tempo. Trátase dunha serie de inscricións que están repartidas en diferentes lugares e que non é posible interpretar no estado en que se encontran agora. Mentres non se retire o cal non parece que se poida determinar se consisten en deseños ornamentais, letras, marcas de canteiro ou algunha outra cousa. O misterio aclararase probablemente cando avance o proceso de restauración do templo, que comezará este ano cunha primeira fase dedicada á renovación da cuberta.\nA historiadora soberina Saleta López -que realizou recentemente un estudo sobre os retablos barrocos desta e doutras igrexas do municipio- explica que nunca se fixara nestas inscricións a pesar de ter visitado moitas veces o templo. Non as viu ata hai pouco máis dun mes, cando acompañou aos especialistas dunha empresa de restauración que realizaron un exame no interior do templo. «Foron as restauradoras as que descubriron as figuras e estivéronas mirando con atención, pero non conseguiron encontrarlles unha explicación, así que haberá que esperar a que levanten o cal e que restauren as pinturas para ver en que consisten realmente», sinala.\nCando se leve a cabo esta intervención tamén sairán á luz as pinturas que agora están ocultas polo cal e que, segundo apunta Saleta López, presentan un estado de conservación desigual. «Algunhas partes están ben conservadas, pero outras son moi difíciles de recuperar», indica. O principal problema neste aspecto -engade- son algunhas manchas causadas pola auga que se filtrou a través da cuberta e descompuxo a madeira de nogueira. «Esas partes dos murais seguramente non poderán restaurarse por completo e noutras zonas tamén hai manchas de mofo que non resultarán fáciles de quitar», agrega a historiadora.\nEn todo caso, as partes dos murais que están mellor conservadas ocupan unha superficie considerable e ofrecen unha notable calidade artística, segundo se pode ver en certas zonas onde se desprendeu o cal e onde se realizaron catas para inspeccionar o estado das pinturas. Os especialistas consideran que estas obras se encadran no estilo gótico hispanoflamengo e que poden datarse no século XVI. Máis tarde, entre os séculos XVII e XVIII, suponse que foi construído o teito artesoado que conserva na actualidade, decorado con pinturas. «Esa cuberta é de moi boa calidade -apunta Saleta López- e a proba é que a pesar de ser moi antiga só foi reparada con madeiras novas en poucos sitios, que son os que hoxe non teñen pinturas».\nRetablos e lenzos deteriorados que necesitan rehabilitación\nO patrimonio que encerra a igrexa de Pinol comprende varios retablos de especial valor histórico e artístico que se encontran nun estado de conservación deficiente. Un deles, que alberga unha imaxe da Virxe do Carme, está decorado con dúas columnas salomónicas talladas con motivos vexetais. Estas pezas, datadas no século XVIII, presentan una singular interese, xa que consisten en representacións fieis de acios e follas de vide da variedade autóctona coñecida como albarello. A presenza deste peculiar elemento foi posta de manifesto nun estudo realizado hai poucos anos polo Consejo Superior de Investigaciones Científicas.\nEste retablo, en opinión de Saleta López, consérvase relativamente ben tendo en conta a súa antigüidade e o feito de que nunca foi sometido a unha restauración. «Pero por outro lado ten moita carcoma e está claro que non se debería deixar pasar moito máis tempo sen restauralo», puntualiza. Tampouco é satisfactorio o estado en que se encontra outro retablo gardado no templo que representa á Sagrada Familia. Esta obra, do século XVII, presenta a particularidade de que a súa parte central está ocupada por un lenzo, algo pouco común. Na igrexa hai ademais outro lenzo coa imaxe de Cristo crucificado. Ambas pinturas, segundo a historiadora, tamén necesitarían unha intervención, xa que se están desprendendo paulatinamente dos seus marcos ao afrouxarse os cravos que as suxeitan.\nSaleta López espera que despois da renovación cuberta da igrexa e da eliminación das filtracións de auga se poña en marcha un proxecto para restaurar non só as pinturas dos muros, senón tamén estes outros elementos. «Estes procesos de rehabilitación sempre van acompañados de estudos históricos e artísticos e na igrexa de Pinol creo que isto axudará a coñecer moito mellor un dos patrimonios máis singulares que ten Sober», agrega.\nSober Patrimonio histórico


VIII Programa de Apoio a Empresas Agroalimentarias | Rede Eusumo\nVIII Programa de Apoio a Empresas Agroalimentarias\nEntre as novidades deste ano destaca a ampliación da súa oferta de asesoramento a empresas xa existentes do sector agroalimentario, forestal, marisqueiro e pesqueiro galego. Este ano, co obxectivo de adaptarse ás novas necesidades e demandas do sector, ampliouse o programa acollendo ademais de emprendedores, a empresas xa en funcionamento que queiran poñer en marcha novos proxectos.\nPor este programa, nas sete edicións anteriores pasaron un total de 70 iniciativas empresariais. De esas 70, remataron o programa un 80% das mesmas, e das que remataron continúan traballando ao redor do 60%, que desenvolven a súa actividade en diversos ámbitos do sector agroalimentario coma a produción de mel e derivados, o aproveitamento e comercialización de plantas autóctonas de uso farmacéutico e cosmético ou alimentario; a posta en marcha de adegas para a elaboración de viños de autor ou o desenvolvemento de aplicacións informáticas de xestión para explotacións de porcino, ou apps para dar solucións á problemática das terras en Galicia, entre outros.\nA diferencia das pasadas edicións, este ano determináronse tres modalidades no programa, no que poderán participar un total de 11 emprendedores ou empresas:\nMércores, 16 October, 2019 - 16:00


Xirandola estrea Foliada que pretende manter no tempo\nDeza: Xirandola estrea Foliada que pretende manter no tempo\nLa familia del artista silledense cedió 21 óleos y 145 dibujos al Concello vigués para su exhibición al público\nHoxe • 21.00 horas • Auditorio da Bandeira • A idea de levar a cabo unha foliada xa estaba na folla de ruta do grupo Xirandola o pasado ano pero non foi posible, por mor da apretada axenda, cadrar datas. Agora a agrupación puido facelo e convida a todos a esta primeira edición que pretende manterse no tempo. Para comezar catro formacións: Vide Preto, Os Varacuncas de Rodeiro, Os Charabiscas de Vila de Cruces e a agrupación anfitriona, Xirandola, que a partires das 21 horas prometen música, baile e moita troula.\nPara Javier Blanco, membro do grupo, as foliadas son os encontros «nos que máis gusto se lle colle á música e ao baile. É onde se toma máis contacto con todos os compañeiros e disfrutas máis da festa». Unha foliada aberta á participación de todos aqueles que queiran participar, «na que se rompe a dinámica de grupo e se dá paso á xente que está alí e que constitúe o grupo que falta no cartel». A Foliada de Xirandola marca o comezo dunha serie de citas que a agrupación lle ofrecerá ao público como serán os festivais infantil e de Xirandola que se celebrarán en próximas datas.\nRodeiro Vila de Cruces Silleda Salvaterra de Miño Abel Caballero


Liberan ao condutor dun tractor en Silleda tras finalizar atrapado despois de sufrir un accidente\nO ferido foi evacuado en helicóptero ao centro hospitalario\nO condutor dun tractor recibiu axuda dos equipos de emerxencias tras sufrir un accidente e finalizar atrapado nunha leira no lugar de Carballeda, no concello pontevedrés de Silleda. Segundo a información facilitada ao 112 Galicia polos bombeiros do Deza, ao sufrir lesións de diversa consideración, o ferido foi trasladado ata o centro hospitalario de referencia a bordo do helicóptero medicalizado con base en Santiago.\nO suceso ocorreu moi preto das doce da mañá deste mércores cando os profesionais sanitarios chamaron ao 112 para solicitar medios de excarceración para un veciño da parroquia de Taboada que quedou atrapado mentres manexaba o vehículo agrícola. Enseguida, os xestores do 112 puxeron a situación en coñecemento dos Bombeiros do Deza e dos axentes da Garda Civil e da Policía Local.\nHelicóptero 061. Autor: Sergas\nUnha vez liberado, os membros do Servizo de Prevención Extinción de Incendios e Salvamento achegaron o ferido ata a aeronave de Urxencias Sanitarias de Galicia-061 que tomou terra nas proximidades do lugar do accidente.


A litotricia, unha técnica para fragmentar cálculos de ril, cuadriplica o risco de diabetes, segundo unha investigación | Consumer\nA litotricia, unha técnica para fragmentar cálculos de ril, cuadriplica o risco de diabetes, segundo unha investigación\nEntre os riscos do tratamento con ondas de choque tamén figura a hipertensión\nA litotricia foi considerada desde a década do oitenta a mellor opción para eliminar os cálculos de ril. Con todo, a súa aplicación xerou controversia tras a publicación esta semana en The “Journal of Urology” dunha investigación do Clínica Maio (Estados Unidos). Neste estudo, o que durante maior tempo seguiu a un amplo número de pacientes (630 durante 20 anos), conclúese que a litotricia aumenta ata catro veces o risco de diabetes e unha e media (1,47) o de hipertensión.\nA investigación non explica a causa biolóxica pero ofrece dous posibles. Sobre a diabetes, que as ondas de choque que converten en area os cálculos afecten as células que xeran insulina no páncreas. O risco incrementaríase canto máis número de ondas recibise o organismo. E sobre a hipertensión, que as ondas alteren a secreción de hormonas como a renina, que inflúe na tensión. As posibilidades de sufrir esta enfermidade dependerían non do número, como a diabetes, senón da cantidade de cálculos.\nEntre os riscos da litotricia xa figuraba a hipertensión e advertíase aos pacientes diabéticos de posibles complicacións. Pero nunca se relacionou tan directamente. Así o di Amy Krambeck, director do estudo do Clínica Maio. “Non podemos dicir cunha certeza do cento por cento que o tratamento de ondas de choque para as pedras de ril causou a diabetes e a hipertensión, pero a asociación é moi forte”. A pesar dos resultados, os autores da investigación cren que non hai que “acantoar” este procedemento. O que si fixeron no Clínica Maio é informar os pacientes da situación: “Asumimos que non facer nada non é a mellor solución para os pacientes. A pesar dos riscos, esta terapia de ondas pode salvar aos pacientes”, indica Joseph Segura, do mesmo centro médico.\nUn dos maiores expertos en litiasis en España, Miguel Arrabalde, adxunto do servizo de Urología do Hospital Universitario San Cecilio de Granada, cre que a relación entre diabetes e hipertensión arterial debe ser considerada “como unha hipótese de traballo a demostrar nun estudo clínico”. Mentres tanto, Arrabalde cre que se poden seguir utilizando as ondas de choque “de forma racional, informando os pacientes dos seus posibles efectos colaterais e ofrecendo nalgúns casos alternativas terapéuticas, como a litotricia endoscópica renal percutánea ou por vía anterograda a través do ureterorrenoscopio”.\nCríticas á investigación\nMiguel Arrabalde cuestiona a investigación do Clínica Maio. En primeiro lugar, porque se trata “dun estudo retrospectivo non controlado, realizado a través dun cuestionario remitido aos pacientes e contestado polo 58% dos mesmos sen ningún tipo de control”. E en segundo, porque estes pacientes foran tratados cun equipo de primeira xeración (HM3) “que foi rapidamente superado por novos prototipos que permiten aplicar as ondas de choque de forma máis selectiva sobre o cálculo renal con menores efectos colaterais sobre o ril e estruturas veciñas”.\nLeste o urólogo considera que “as ondas de choque, ao fragmentar o cálculo producen dano renal xeralmente reversible nun curto período de tempo. Nalgúns casos -mantén- é posible que a recuperación non se produza ao cento por cento, pero non é fácil relacionar de forma evidente a aplicación de ondas de choque con hipertensión arterial dada a súa alta prevalencia e orixe multifactorial”.\ncálculos hipertensión-gl litotricia-gl ondas-gl ril


A Comunidade de Madrid reprocha a Sánchez que se saltase as restricións para ir ao foro da Toxa\nEfe 05 octubre 2020 12:24 h.\nCOmunidad de Madrid Pedro Sánchez A Toxa\nPedro Sánchez (i), conversa con Juan Manuel Moreno (2i), Alberto Núñez Feijóo (d) y Ana Pastor (2d) a su llegada a la clausura del Foro La Toja 2020. LAVANDEIRA JR. (EFE)\nO conselleiro de Xustiza afirmou que el cancelou un compromiso que tiña fóra de Madrid por este motivo\nO conselleiro de Xustiza da Comunidade de Madrid, Enrique López, criticou este luns que cargos públicos incumpran esta fin de semana as restricións de mobilidade impostas por directriz do Ministerio de Sanidade, en alusión á asistencia do presidente do Goberno, Pedro Sánchez, a un cume empresarial en A Toxa.\n"É bo que os políticos deamos exemplo á sociedade tamén da restrición dos nosos movementos", dixo López nunha entrevista con Antena 3, onde afirmou que el cancelou un compromiso que tiña fóra de Madrid por este motivo.\nDesde o venres, os madrileños de 10 municipios, incluída a capital, teñen restrinxida a súa mobilidade tras publicarse a orde no Boletín Oficial da Comunidade, aínda que os cidadáns aínda non poden ser multados ata que as medidas non sexan ratificadas pola xustiza.\nSegundo López, ao longo desta semana o xuíz pronunciarase respecto diso, dado que o prazo habitual adoita ser de tres días.\nÁ espera da ratificación xudicial e do recurso que a Comunidade de Madrid presentou contra as restricións do Ministerio de Sanidade, López subliñou que as medidas entraron esta fin de semana en vigor por "obrigación" do Goberno central.\nA Comunidade de Madrid recorreu a orde ministerial porque a considera "ilegal" e dar "certidumbre xurídica", polo que ve "compatible" que o vicepresidente rexional, Ignacio Aguado (Cs), busque o acordo entre as administracións no seo do Grupo Covid-19 e que, á súa vez, o Goberno madrileño acuda aos tribunais. "Non hai que buscar ningún tipo de enfrontamento nisto", sostivo López.\nA Comunidade de Madrid reprocha a Sánchez que se saltase as...\nLeón y Palencia afrontan desde el miércoles su confinamiento por Covid-19


maderne: Amor en 3D, un espectáculo de VÍA SEIS\nAmor en 3D, un espectáculo de VÍA SEIS\nXogando ás películas\nUn espectáculo da compañía Vía 6\nUnha crónica de Faro da Cultura\nDe ser outras as condicións económicas e socioculturais do país, este espectáculo que presentamos faría máis de 60 funcións por ano, e de sermos un país europeo en materia teatral, con compañías en cada teatro, estaría en cartel un par deles e o número de funcións pasaría seguramente de 300. Pero somos o que somos, vimos de onde vimos, e ninguén sabe por onde imos, que diría o Pedro Puy, que algo de responsabilidade tamén ha de ter na cuestión esta. Pois, amigo Pedro, lembrando aquela peza daqueloutro grupo chamado The Durruti Column, semella que “Tomorrow never comes”, que tamén dicimos peza cando lle botamos un baile.\nFalamos nós de Amor en 3D, primeira achega dunha compañía nova, neste caso a partir dun texto de José Luis Prieto Roca (Narón, 1967), que el mesmo dirixe. Unha vez máis, Prieto bota man desa visión cómica da realidade coa que fixeron carreira notable autores non menos notables, como Luis Mihura, ou os nosos Eugenio Charlón e Manuel Sánchez Hermida, tamén das terras do Ferrol e do coro Toxos e Frores, no seu día autores e actores dos textos máis representados do teatro galego. Prieto aposta, xa que logo, sen ningún tipo de complexo, por un teatro abertamente comercial e para todos os públicos, que de todo ten que haber.\nA situación de partida é ben coñecida, e mesmo unha boa parte dos espectadores saberán mirarse nela. Cantas veces, de nenos ou nenas, non teremos xogado as películas? Cantas veces, na escola ou no instituto, non teremos feito unha parodia daquela película de moda, do grupo de música máis querido, ou dun fato de profesores e profesoras por razóns evidentes? Temos pois estas tres actrices que, cando a luz de sala se apaga e os focos se acenden, confesan que o espectáculo que teñen preparado non enche máis de medio cuartillo, polo que para darlle aos espectadores aquilo polo que pagaron, un litro e pico de diversión, van xogar ás películas, así, á vista de todos e todas, sen máis aquel que a simple vontade de xogar. Na escena irán aparecendo títulos ben coñecidos do público, como poden ser As pontes de Madison (1995), Notting Hill (1999) e Titanic (1997).\nMediante ese mecanismo simple de apelar á memoria emocional e ao imaxinario dos espectadores, a proposta funciona cun ritmo trepidante, tamén polo feito de vermos como as tres rapazas se valen das máis diversas artimañas expresivas para lle dar vida a todo un mundo de situacións, conflitos e personaxes, mesmo para discutir que papel lle acae máis a cada quen, pois, entre nós, quen non soñou con ser o Hugh Grant ou a Julia Roberts? Por ese camiño, gáñase o favor do espectador desde o primeiro aceno, pois tamén as persoas que son público están a xogar ás películas, mentres miran, lembrando os seus propios xogos.\nOutra das claves do espectáculo consiste en saber recrear situacións cunha fonda carga emocional, mais cunha outra mirada, desde outra perspectiva, de xeito que aquilo que nos facía chorar no cine, ou na televisión, agora fai que riamos a cachón no teatro, facendo da hipérbole virtude. E nese xogo paródico, nese rexistro cómico propio dunha xuntanza de amigos, as posibilidades da rexouba aumentan pois até os tópicos máis adoitos teñen sentido e graza.\nE despois dos tres primeiros arremedos chega o espectáculo que as tres rapazas tiñan encapelado, eses quince minutos nos que, en clave de teatro xestual, se recrea unha historia de amor entre unha moza e un mozo, e lembramos Romeo e Xulieta, coas liortas entre os seareiros do Celta e do Depor de por medio. Así a clave paródica vai desaparecendo a medida que agroma a traxedia dos estultos e a tonalidade cómica dos tres primeiros quintais tórnase reflexiva no derradeiro.\nSe ben esta ruptura final pode coller por sorpresa ao espectador, e mesmo pode chegar a constituír un atranco na recepción global, ou mesmo unha chata para a valoración do conxunto, non deixa de se agradecer esa maneira en que se violenta, coa última escena, a cómoda contemplación das tres primeiras. Pois tampouco non é cousa de saír do teatro como se tal cousa.\nDicía o director do espectáculo este, Amor en 3D, falando cun coñecido actor, director e dramaturgo galego, ao pé da butaca e antes de se erguer o pano na noite da estrea en Ribadumia, que a “empanada” xa estaba feita e chegaba a hora do público. Certamente ao falarmos de fornos abrollan as referencias de Brecht ao teatro culinario, aquel que atorda a razón do espectador, mais non está de máis pensar que todos os teatros son necesarios, pois os públicos son moitos e todos eles importantes por igual na ca(u)sa común do teatro. E ben máis asenta un espectáculo sen outra pretensión que a de divertir, que unha proposta que de tanto afán de transcendencia acaba por ser infumable.\nAdemais, este espectáculo, moi ben iluminado por Diego Valeiras, agocha outra sorpresa que aumenta de forma exponencial o seu valor. Falamos do excelente traballo de Daniela Rodas, Susana Álvarez e Celia González, que ao longo de máis dunha hora, intensa e vibrante, realizan un exercicio de interpretación memorable, unha demostración de oficio ben sorprendente en xente tan nova..., e con tanto futuro. Velaí a diferenza, abismal, entre as parodias de instituto que todos vivimos, e un espectáculo verdadeiramente profesional como este do que falamos. Teatro comercial si, pero con oficio e intelixencia. Xa o dicía Castelao…\nPublicado por maderne en 00:13\nO feo, espectáculo de CatroCadeiras, compañía de t...


Interpretación do criterio de antigüidade na preferencia para elexir vacacións publicada pola Xerencia da Área Sanitaria de Vigo. - CIG Saúde\nInterpretación do criterio de antigüidade na preferencia para elexir vacacións publicada pola Xerencia da Área Sanitaria de Vigo.\nA Xerencia da Área Sanitaria de Vigo establece cal debe ser o criterio de antigüedade para o inicio de rotación na elección de vacacións en caso de ausencia de acordo na unidade.\nAs instrucións sobre ordenación dos calendarios de vacacións do persoal da Area Sanitaria de Vigo establecen uns criterios básicos de elección dos períodos a gozar por de cada traballador/a no ámbito da unidade na que traballa.\nTales principios básicos son:\n(1) Principio de rotación, polo cal a preferencia de elección sigue un determinado orden rotativo nos anos sucesivos.\n(2) Acordo da unidade, polo cal prima o acordo do persoal da unidade e da categoría correspondente na definición do método de ordenación da preferencia inicial e do método de rotación dos anos sucesivos.\n(3) A falta de acordo na unidade, ofrece un criterio de preferencia inicial baseado na antigüidade, aplicando o principio de rotación nos anos sucesivos.\nTendo xurdido dúbidas sobre a interpretación que deba darse ao criterio subsidiario da ordenación inicial en base á antigüidade nos casos nos que non exista acordo na unidade, a Xerencia da Área Sanitaria de Vigo considerou oportuno definir un criterio de interpretación de xeral aplicación.\nA estes efectos, proponse aplicar os criterios de determinación da antigüidade que se indican a continuación, referida á categoría na que se disfrutan as vacacións:\n1º Persoal fixo, por orden de antigüidade na praza fixa en Vigo. En caso de empate, antigüidade na praza fixa no conxunto do SNS. En caso de empate, antigüidade total (fixa+temporal) no SNS.\n2º Persoal temporal, por orde de antigüidade da data da súa vinculación, entendida como a vixente máis as anteriores vinculacións sempre que fosen ininterrumpidas. En caso de empate, antigüidade total no SNS.\nDita ordenación proponse en concordancia cos criterios xeralmente utilizados para ordenar outros procesos de concorrencia como mobilidades ou reordenacións, e tendo en conta que debe ser de aplicación excepcional a falta de acordos específicos na unidade e iniciando un sistema rotativo nos anos sucesivos.\nEsto trae como consecuencia que unha vez determinada a orde de antigüidade, no primeiro ano que se inicia a rotación, este marca as sucesivas vacacións en rotación dos demais, non podendo cada ano reiniciarse pola orde de antigüidade porque nese caso non estaría garantida a rotación, sen non que sempre tería prioridade na elección de vacacións o persoal de mais antigüidade, criterio que non é o establecido.\nVacacións, criterio antiguedade.pdf (169.7 KiB)


Asociación Galega para a Saúde Sexual (AGaSEX): O Goberno local presenta “Para todas, todo”, unha celebración “transversal” do Día Internacional das Mulleres na que se implicarán distintas concellerías\nO Goberno local presenta “Para todas, todo”, unha celebración “transversal” do Día Internacional das Mulleres na que se implicarán distintas concellerías\nEntre as actividades haberá contacontos, concertos, mostras bibliográficas nos centros cívicos e bibliotecas, a I Xornada Deportiva do Día Internacional das Mulleres ou a estrea do documental ‘Karbo, escola de fútbol’ sobre o histórico equipo coruñés gañador dunha Copa da Raíña.\nA concelleira de Igualdade e diversidade, Rocío Fraga, presentou esta mañá no Pazo de María Pita a campaña que o Concello da Coruña porá en marcha este ano na conmemoración do Día Internacional das Mulleres, o vindeiro 8 de marzo. Baixo o título Para todas, todo, o Goberno local abordará esta celebración “desde unha perspectiva transversal, implicando a diversos departamentos”, segundo explicou Fraga, “mantendo o espírito e a aposta pola igualdade desde o primeiro día, coa creación desta Concellería, e na propia acción de goberno”. O obxectivo da campaña, unha compilación de actividades organizadas entre Culturas, Deporte e Coñecemento; Xustiza social e coidados; e Igualdade e diversidade , é amosar que “todas as mulleres e todas as persoas temos dereito a todos os dereitos”, expuxo a edil.\nAs concellerías realizarán desde hoxe, e ao longo de todo o mes de marzo, numerosas accións dirixidas a todos os públicos nas que tamén se contará coa colaboración de diversas institucións da cidade “que tiñan propostas específicas para esta campaña”, explicou a responsable municipal. O nó principal de Para todas, todo xirará arredor do propio Día Internacional das Mulleres, o martes día 8, coa declaración institucional, e a celebración da actividade Abaixo os muros patriarcais, na que mulleres que traballan en distintas entidades sociais da cidade amosarán, a través dunha gravación e edición colectiva de vídeo, as barreiras coas que se atopan na súa vida diaria.\nIgualdade e diversidade , en colaboración so Servizo Municipal de Bibliotecas, organizará contacontos “de ruptura de estereotipos”, sinalou Fraga, dirixidos ao alumnado de primaria. Estas sesións terán lugar desde o día 11 até o 18 en distintas bibliotecas da cidade. Estes espazos, pola súa banda, programarán mostras bibliográficas para visualizar a efeméride. Nos Rosales exhibirase a compilación de carteis Elas abriron o camiño, mentres que na Sagrada Familia e en Monte Alto, a ilustración e a banda deseñada serán as protagonistas con Ilustrando en feminino: mulleres que pintan moito e As mulleres fan cómic. No centro do Fórum Metropolitano, mostrarase A muller e a poesía, e o martes 8 este mesmo espazo acollerá a presentación da última novela de Nieves Abarca, Los muertos viajan deprisa. Será ás 12.30 horas.\nPrecisamente hoxe no Fórum Metropolitano arrinca un ciclo dedicado á muller que se desenvolverá ao longo do mes de marzo. Esta fin de semana proxectarase unha mostra de traballos de cineastas galegas, con curtas de Sonia Méndez (Conversa cunha muller morta), Olaia Sendón (MIJAU), Olga Osorio (reStart), Virginia Curiá (Coida a auga), Xisela Franco (Cruz Piñón) e Alexia Muñoz (Asuntos Domésticos), todas cun gran percorrido internacional. Do xoves 10 ao sábado 12, exhibirase a película O mundo abandoado, de Margarethe von Trotta, e do día 17 ao 19, O cumpreanos de Ariane, de Robert Guédiguian.\nEn colaboración so Servizo Municipal de Deportes, Igualde e Diversidade organizará o día 8 a I Xornada Deportiva do Día Internacional das Mulleres, na que se fará unha xornada de portas abertas nas Escolas Deportivas Municipais e clubs deportivos de toda a cidade. O Pazo dos Deportes de Riazor acollerá o acto central, de 10 a 12 horas, na que a concelleira lerá o manifesto institucional acompañada de numerosas deportistas locais, para dar paso a continuación a unha maratón de 3 horas de diferentes actividades abertas a todas aquelas mulleres que queiran participar. Pola tarde, ás 18.30 horas, celebrarase quedada de moteiras, que percorrerá o Paseo Marítimo e os Cantóns desde a Torre de Hércules. O deporte tamén tamén estará presente na xornada do domingo, día 13, coa estrea do documental Karbo, escola de fútbol, un traballo de Óscar Losada que recolle a traxectoria do equipo coruñés Karbo, gañador dunha Copa da Raíña e campión ata en tres ocasións da Copa de España. A proxección comezará ás 12.30 horas no Teatro Rosalía Castro.\nNa rede de centros cívicos, dependente da Concellería de Xustiza social e coidados , tamén se realizarán actividades ao longo de todo o mes, a través de collages e obradoiros infantís conmemorativos, ou visitas guiadas ao Museo de Belas Artes e ás casas museo de María Pita e Emilia Pardo Bazán. Os espazos municipais tamén acollerán este mes actuacións musicais, como a da Coral de Mulleres de Vilaboa (venres 11, en Monelos e mércores 16 en Elviña) ou Sotto voce e Entrelas (mércores 16 en San Diego).\nAdemais das actividades organizadas desde as concellerías, Igualdade e diversidade artellará outras accións con entidades sociais. Entre elas a Asociación Galega para a Saúde Sexual, quen impartirá o obradoiro informativo A saúde sexual desde unha perspectiva de xénero. O encontro, aberto ao público, terá lugar mañá, venres 4, de 10 a 14 horas no local de AGASEX.\nTamén participará nesta campaña do 8 de marzo a entidade Viraventos, quen presentará Galegas coma ti, unha exposición de rúa para promover a igualdade e a convivencia entre as persoas de diferentes orixes, nacionais ou culturais, que desenvolverase do 12 ao 18 de marzo na praza de Lugo, e do 19 ao 26 de na praza das Conchiñas. Rocío Fraga avanzou que durante estes días, celebrarase no Agra “unha festa intercultural na que as mulleres migrantes terán protagonismo”. Pola súa banda, e dentro das actividades de Para todas todo, a Fundación Mujeres organizará na súa sede o xoves, día 10, a xornada As mulleres na Historia, a historia das mulleres, co obxectivo de visualizar e relatar a historia de distintas que mulleres ao longo dos anos “fixeron historia”, afirmou a concelleira.\nPublicado por Asociación Galega para a Saúde Sexual en 12:43


Paloma Castro presenta os avais para liderar o PSdeG de Pontevedra - G24\nPaloma Castro presenta os avais para liderar o PSdeG de Pontevedra\nNas catro provincias haberá primarias\nEnfróntanse candidatos afíns a Caballero e Formoso\nG24.gal 03/01/2022 14:38\nPaloma Castro, afín a Gonzalo Caballero, entregou este luns os seus avais para a súa candidatura a liderar o PSdeG en Pontevedra. Lembrou que nas primarias galegas a corrente á que representan, con Gonzalo Caballero, logrou o 64 % dos votos na provincia\nTamén o actual secretario xeral do partido na provincia, David Regades, presentou os seus avais e lembrou que hai catro anos venceu á candidatura que apoiaba Gonzalo Caballero, mesmo cando acababa de gañar as primarias.\nRegades lembrou os bos resultados do partido na provincia, algo que segundo Gonzalo Caballero se produciu co seu proxecto.\nMenos opcións semella que ten Francisco Barreiro, que tamén manifestara a súa intención de liderar o partido en Pontevedra.\nNas catro provincias galegas haberá primarias. A deputada Noa Díaz, afín a Caballero, enfrontarase por liderar a dirección provincial do PSdeG na Coruña ao alcalde de Pontedeume, Bernardo Fernández, que traballou na directiva xunto a Formoso. En Ourense, dispútanse a secretaría o alcalde do Barco de Valdeorras contra o actual secretario provincial, afín a Caballero. Mentres que en Lugo, a elección está entre o presidente da Deputación e o alcalde de Castroverde.\nContido con Xeográficas Pontevedra .\nO alcalde de Pontevedra, contento con que Ence abra unha fábrica nas Pontes\nO alcalde de Pontevedra volverá presentarse ás eleccións municipais\nEmotiva despedida de Jabato como técnico do Cisne


Os Redmi 6 e Redmi 6A obteñen Android Pie oficialmente | Androide\nO Redmi 6 e o Redmi 6A levan moito tempo lanzáronse oficialmente en España. Hai uns meses, a marca chinesa revelou cal dos seus teléfonos tería acceso á actualización de Android Pie, unha lista na que non estaban estes modelos. Foi unha decisión que xerou moita controversia e protestas por parte dos usuarios. O que fixo que Xiaomi cambiase de opinión.\nAgora, Lánzase a actualización de Android Pie para estes Redmi 6 e Redmi 6A. Así, os usuarios destes teléfonos pronto terán oficialmente esta versión do sistema operativo. Cal será a última actualización importante que reciban estes dous dispositivos.\nXa se comezou a lanzar a nivel mundial. Así, espérase que nos próximos días se expanda a novos mercados de todo o mundo. Tamén usuarios en España con estes Redmi 6 e Redmi 6A pronto deberían ter acceso a ela con total normalidade.\nA actualización xa chega con Android 9 Pie e tamén inclúe outras cousas. Por unha banda, xa temos MIUI 10 para estes dous teléfonos, ademais de ter o parche de seguridade de xullo de 2019. Confírmase que esta actualización ten un peso total de 1,3 GB. Por iso, é importante ter espazo.\nBoas novas para os usuarios con estes Redmi 6 e Redmi 6A, que hai uns meses parecía que ían quedar sen acceso a Android Pie, logo da decisión da marca. As moitas queixas dos usuarios, son dous modelos moi populares no seu catálogo, axudaron a cambiar a opinión do fabricante.\nPolo tanto, os usuarios en España con estes Redmi 6 e Redmi 6A poderán acceder a Android Pie dentro duns días. É a versión estable do sistema operativo, que debería chegar nuns días. Lanzado a través dunha OTA, polo que recibirás o aviso cando estea dispoñible.\nCamiño completo ao artigo: Androide » dispositivos Android » Móbiles » A actualización de Redmi 6 e Redmi 6A a Android Pie\nO LG V60 ThinQ chegará cunha pantalla dobre


Unha viaxe ao mundo de Gulliver da man da Aula Universitaria de Teatro Infantil do campus - DUVI - Diario da Universidade de Vigo\nGeppetto estreará na Moti a súa última obra de teatro\nUnha viaxe ao mundo de Gulliver da man da Aula Universitaria de Teatro Infantil do campus\nFroito do traballo desenvolvido ao longo do primeiro cuadrimestre\nUnha viaxe ao mundo de Gulliver da man da Aula Universitaria de Teatro Infantil\nLevan todo o primeiro cuadrimestre traballando para este momento e afróntano con moita ilusión e ganas. O alumnado da Aula Universitaria de Teatro Infantil Geppetto do campus de Ourense estreará a súa produción deste curso académico, titulada (Du)as viaxes de Gulliver, na 14 edición da Mostra de Teatro Infantil de Ourense Moti. A cita será o martes 26 de decembro no Auditorio Municipal.\nDu)as viaxes de Gulliver, con dirección e dramaturxia de Elena Seijo, de Sarabela Teatro e coordinadora de Geppetto, está destinada a público a partir de 6 anos. Unha vez máis a peza feita polo alumnado formado no campus levará ao escenario unha proposta que mestura contidos sociais para os máis cativos con entretemento. “Trátase dun espectáculo construído tomando algunhas das viaxes de Gulliver para ofrecer unha sorprendente peza chea de xogos, imaxes e personaxes incribles que farán que as nenas e nenos vivan a fantasía e o divertimento pero que tamén quede neles o pouso da sátira sobre a natureza humana que fai o autor do texto orixinal”, destacan os responsables da aula. As dúas viaxes Gulliver adaptadas nesta peza, explica Elena Seijo, e o que nelas acontece cando o protagonista se atopa coas personaxes que poboan cada lugar, queren suscitar ademais unha reflexión nos espectadores sobre “as dificultades da comunicación” e “o respecto ao diferente de cada persoa e ás rarezas de cada un”.\nSobre o proceso de creación da obra, a súa responsable comenta que se seguiu a mesma dinámica de anos anteriores. Unha vez conformado a principios de curso a aula, os participantes leron a novela orixinal para logo comezar a desenvolver a tese que querían abordar na obra. A través da improvisación, o grupo foi creando as diferentes escenas que finalmente forman a obra final e sobre a que levan ensaiando as últimas semanas. O elenco de actores está formado por Tito Escuredo, Maricarmen Fernández, Candela López, Marcos Valencia, Amada Saa, Carmen Mª Aranda e Marisol Delgado. Con diversidade de idades e a metade deles xa con algunha experiencia previa no eido escénico, Elena Seijo salienta como o grupo “están desexando subir ao escenario” para amosar ao público o traballo desenvolvido ao longo dos últimos meses.\nDo 23 ao 30 de decembro, os principais escenarios da cidade de Ourense abrirán as súas portas ao público máis novo para ofrecerlle 14 espectáculos de compañías principalmente galegas pero tamén doutras autonomías. Polo que respecta á programación desta mostra que se desenvolverá no campus, como en anteriores edicións o lugar escollido é a Sala Emilia Pardo Bazán, sendo todas as actuacións ás 18.15 h, e a recadación destinarase a Unicef. Os tres espectáculos que terán lugar nas instalacións universitarias mesturan música e teatro. Esta programación no campus arrancará o mércores 27, co espectáculo de Magín Blanco O camiño dos paxaros, recomendado a partir de cinco anos de idade. O xoves 28 a actividade continuará con O tesouro de Xalundes de Casacoco, recomendado para nenos e nenas a partir de catro anos. Por último, o venres 29 haberá o concerto Cancións para desafinar, de A Gramola Gominola, destinado a público familiar.


Termas de Cuntis é un dos balnearios con maior tradición de Galicia e convertiuse nun dos maiores complexos adicados á balneoterapia en España.\nEstá composto polos Hoteles La Virgen e Castro do Balneario, ambos de catro estrelas, e dun edificio exclusivamente adicado a balneario. Todo o complexo está arrodeado por 50.000 m2 de parques privados que farán da súa estancia connosco unha autentica delicia.\nRodeado de amplos xardíns, o Hotel La Virgen luce con solera os perfiles característicos dos pazos galegos seguindo o deseño orixinal de D. Antonio Palacios, se ben foi renovado integramente en 2006 pasando a ser un moderno complexo turístico con conexión directa co Balneario.\nCasona tradicional galega rehabilitada na que se conservaron todos os seus elementos singulares. Cada unha das súas dezaoito habitacións ten un carácter propio e incorpora todas as comodidades que poida desexar: minibar, caixa forte, conexión a internet, etc…\nTamén podes consultar unha lista con outros aloxamentos.


ANPA AGROMAR AGOLADA: A UE advirte a Galicia de debilidades en vivenda, educación e confianza institucional\nA UE advirte a Galicia de debilidades en vivenda, educación e confianza institucional\nA Comisión Europea sitúa á comunidade na segunda metade da táboa segundo o seu índice de progreso social n En coidado médico básico despunta ata o posto 14.\nA Comisión Europea ha desvelado as fortalezas e debilidades de Galicia, en comparación con outras rexións europeas cun PIB similar. Entre as materias nas que os datos da UE destapan carencias na comunidade atópanse desde o acceso á educación e á vivenda ata a confianza nas institucións, pasando pola cobertura de banda ancha nos fogares ou o que se denomina liberdade persoal ou de elección, que abarcaría aspectos tan dispares como a percepción da corrupción e mesmo a cifra de ninis. Para compensalo, Galicia pode presumir de moi cumpridora en nutrición e asistencia médica básica, aspecto no que se merece máis de 90 puntos, o que a situaría no posto 14 de 272 rexións europeas analizadas.\nA asistencia sanitaria estúdase dentro das apartado "necesidades humanas básicas", un dos tres grandes parámetros, xunto a "fundamentos do benestar" e "oportunidades", que analiza a Unión Europea para elaborar o seu propio índice de progreso social. Ata agora a UE medía o progreso das rexións que a integraban en función de criterios económicos. Con todo, tras constatar as diferenzas "radicais" existentes entre as rexións que a integran en termos, por exemplo, de acceso ao coidado sanitario, a calidade e a accesibilidade da vivenda, a seguridade persoal, o acceso a unha educación superior ou ás tecnoloxías da información e a comunicación ou a polución ambiental, considera que non basta con mirar só ao produto interior bruto. Para complementalo, explican desde a Comisión Europea, elaboraron o que denominan "índice de progreso social europeo". Inspiraríase no que xa existe a nivel mundial e outorgaría unha puntuación nunha escala de 0 a 100 a 272 rexións europeas, tendo en conta medio centenar de indicadores. Con 64,4 puntos nese índice, Galicia situaríase no posto 157 da táboa, é dicir, na segunda metade.\nCon todo, co afán de ser máis xustos, a UE compara a Galicia, como a outras áreas, con outras 15 rexións cun desenvolvemento económico semellante. Nese contexto é onde a pesar da súa elevada puntuación en asistencia médica básica, Galicia quedaría na zona de cola do grupo por lograr uns resultados por baixo da media en temas como vivenda, educación, internet ou confianza nas institucións.\nNo caso da vivenda, as principais carencias detectadas serían un custo oneroso para os cidadáns ou o carecer dunha calefacción "adecuada". En educación influiría o abandono escolar temperán ou a baixa taxa de alumnos que finalizan estudos secundarios. Ademais, a comunidade merece 49 puntos en acceso a ensino superior e aprendizaxe ao longo da vida, aspectos estes en os que está na media do seu grupo.\nA puntuación tamén cuestiona as conexións da internet en casa ou os accesos a banda ancha no fogar en Galicia e pon peros así mesmo en indicadores como a mocidade que non estuda nin traballa, o nivel de corrupción percibido ou o nivel de satisfacción sobre a liberdade para elixir que facer na vida. Con todo, o apartado que alcanza puntuacións máis baixas Galicia, uns escuálidos 23,8 puntos, é o de "dereitos persoais", dentro das "oportunidades". Aí a UE englobaría a confianza no sistema político, no legal e na policía, e a calidade e a transparencia dos servizos gobernamentais.\nGalicia estaría por baixo da media das súas homólogas rexionais en cinco ámbitos, pero á vez en seis parámetros. A rexión que a acompaña na análise que sae mellor parada en progreso social é Sjaelland, en Dinamarca, e a que queda en peor posición é Córsega, en Francia.\nA Comisión pon o novo índice a disposición dos seus membros para axudar ás rexións para identificar a áreas "pares", en calquera nivel de desenvolvemento económico, das cales "poderían aprender" e, no caso de que fose "aplicable", priorizar. Con todo, a UE subliña que o informe non vincula á Comisión nin foi creado para decidir sobre a asignación de financiamento.


As mulleres "espontaneadas", así era o control das mulleres embarazadas fóra do matrimonio - Historia de Galicia\nAta hai ben pouco o poder da Igrexa era moi intenso e estendíase a todos os ámbitos do día a día dunha persoa. Isto era aínda máis grave no caso das mulleres. O historiador Ángel Arcay adentrouse no fenómeno das “espontaneadas”, mulleres galegas que se presentaban voluntarias ou obrigadas diante das autoridades para auto inculparse polo feito de ter quedado embarazadas fóra do matrimonio.\nAs mulleres “espontaneadas”, na inmensa maioría dos casos viúvas ou solteiras, tiñan que dar explicacións sobre “o proceso do seu embarazo” coa intención de “recibir o perdón pola franqueza das súas declaracións”, logrando tamén “un salvoconduto para non ser molestadas”. Así o recolle Nós Diario que conversou co historiador betanceiro que recibiu un premio no que tratou esta cuestión nas comarcas do Eume e Ferrol.\nAsimesmo, a declarante tiña que nomear “un fiador”, unha persoa que se encargaba do coidado da muller e da crianza. As “espontaneadas” tamén víanse na obriga de xustificar o seu embarazo como “resultado dunha pequena falta e non dunha práctica viciosa”, como recolle o artigo de Nós, detallando moitas veces que foron enganadas para manter esas relacións.\n“Espontanearse” era unha opción xurídica propia do territorio galego. Para o autor, a declaración destas mulleres serviría tamén como unha ferramenta de control para que as autoridades “tivesen vixiadas estas prácticas extraconxugais”, mais tamén para evitar os abortos. Máis información en Nós Diario.\nTemas: Ángel ArcayespontaneadasEumeFerrolmulleresséculo XIXséculo XVIII\nSeguinte Un paseo durante a corentena permite o achado dun novo castro preto de Santiago\nAnterior O Tribunal Supremo paraliza os parques eólicos de Mondoñedo pola súa afectación ao patrimonio


Carlos – Bouzafría\nO centenario expresidente da Xunta de Galicia, Xerardo Fernández Albor, volveu á actualidade estas últimas semanas gracias a Fariña. Na serie, estupenda, Ernesto Chao encarnouse no vello médico compostelán, e apareceu outra vez as lembranzas de cando o prócer viaxou a Portugal para convencer a aqueles emprendedores que estaban moito mellor na terra que lonxe […]\nXa o lembrei outra vez no ano 2006. Pero como hoxe cúmprense exactamente 35 anos daquilo cómpre voltar. O segundo partido do Mundial 82 celebrouse na Sede de Balaídos, en Vigo, e enfrontou ás seleccións de Italia con Polonia. En Galicia houbo dous estadios mundialistas, a Sede de Balaídos, onde xogou os seus tres partidos […]\nNon me resigno á tristeza. Quero pensar que mañá pola noite, ao peche dos colexios electorais, haberá alegría nas alamedas, esperanza nas facianas. Que medre a marea. Unha marea viva.\nHoxe no serán o Atlético de Madrid e máis o Bayern de Münich xogarán o seu terceiro partido oficial. Teño a fortuna de dicir que vin – naquela vella televisión en branco e negro – os dous primeiros. Tería que revisar as bases de datos porque agora non estou certo de se o Céltic de […]\nMaría José era unha muller intelixente, sensible e, ao meu parecer, guapa. Tiña todas as posibilidades para ser unha moza feliz, ou cando menos, estar leda case todo o tempo. Porén, tiña un ollar triste e o seu comportamento amosaba un desvalimento e unha falta de enerxía que resultaba contradictorio coas súas potencialidades. Ás veces […]\nHoxe hai dezasete anos tamén foi sábado. Lémbrome ben porque nunca xoguei ao xadrez tan ben como aquela noite, no Atlántico, na mesa do medio, entre unha ducia de xogadores que agardaban de pe, e o ruído de trinta clientes e o fume do tabaco e a boa música un chisco alta. Nunca xoguei tan […]\nHoxe convidáronme a dicir unhas palabras no acto reivindicativo a prol do cuadernillo de El País Galicia, representando aos lectores. Este foi o meu texto: Isto é un acto reivindicativo. Reivindicar significa “reclamar a cousa que é nosa”. Porque o cuadernillo de El País Galicia non é só dos excelentes profesionais que o elaboran – […]\nDespois de ler os inquéritos publicados e repasar o histórico das eleicións do 2001, 2005 e 2009 fixen unha simulación cos seguintes datos: Se baixa un chisco a participación ( menos residentes ausentes e bolsa de indecisos notables ), e contando cun mínimo retroceso para o PP, un medio retroceso para o PSOE, un mínimo […]\nA rúa Ervedelo de Ourense xunta o centro da cidade co barrio do Couto pasando por riba do río Barbaña. A estrutura e a paisaxe da ponte sobre o Barbaña é a mesma da miña infancia, e por riba dela aínda recoñezo aqueles tempos coa condiciòn de non mirar moi lonxe nin para abaixo. Cada […]\nHoxe en “El País” lin unha entrevista a Claramunt. Cando eu souben del xa era un veterán, e a penas lembro nada do seu xogo. Creo lembrar que había outro xogador co mesmo apelido, probablemente o seu irmán, polo que un levaba o engadido de “primeiro” e o outro o de “segundo”.Se Claramunt fica indeleble […]


Samaín mediático no O IES Parga Pondal de Carballo - NH Diario\nInicio Estilo de vida Samaín mediático no O IES Parga Pondal de Carballo\nSamaín mediático no O IES Parga Pondal de Carballo\nO departamento de Música, en colaboración coa Biblioteca, o departamento de Galego, Informática e Lingua Castelá do IES Parga Pondal de Carballo queren ofrecervos unha pequena homenaxe que fixeron o Samaín, unha das tradicións propias da nosa terra.\nPara elo, o alumnado de música de 1º e 2º de Bacharelato, 4º ESO C e D, e 3º ESO B prepararon una velada musical moi especial. Puxeron moita ilusión, esforzo e traballo.\nE por suposto, queren agradecer á dirección do centro, a todo o profesorado e ao persoal non docente por facilitarlles a realización deste proxecto, así como as colaboracións de Basi Pacoret e Leticia Riestra, a montaxe de vídeo e audio de Alejandro Couto e Xairo Campos, o deseño gráfico de Lucía Ceán e Mencá Barca, e os arranxos de Paulo Padrón, e aos mestres Ángel Rodríguez Mellid, Vanessa Lorenzo Uzal e Carlos Turnes Rieiro (voz en off).\nArtigo anteriorA Garda Civil frustra un atraco a man armada nun casino de Tenerife\nArtigo seguinte59 usuarios positivos por covid na residencia de Ribadumia


CIVITAS LIMICORUM, fixo balance\nNo salón da Casa de Cultura de Xinzo ateigado de xente\n1 de septiembre de 2017, 0:21\nHoxe 31 de agosto pasadas as 20:30 os membros da directiva de Civitas e polo mesmo responsables da organización do ESQUECEMENTO 2017 quixeron facer balance do acontecido na festa deste ano.\nUnha das primeiras cuestións a tratar foi a organización do teatro do sábado, así como o desfile do domingo. Como é lóxico nestes casos houbo opinión para todos os gustos, pero case todas en modo construtivo.\nAS MULLERES TEMEN CRUZARÁN O RÍO\nUnha das cuestións que se debateu amplamente, ata que se tivo que cortar polo número de intervencións argumentativas foi o de que si as mulleres das tropas romanas debían esperar do outro lado do río ou pásalo cos seus soldados. Despois do debate, parece que a cousa decantouse para o lado de que as mulleres romanas para o ano que ven cruzarán temen o río.\nSegundo a maioría dos presentes, o desfile haino que mellorar en dous aspectos principais. O primeiro e que fan falla mais tambores para o desfile das tropas romanas, e outro de que si o desfile dos “castrexos” non é tal cousa e a xente gústalle ver a cada grupo independente, non como se fai ata agora, co que o desfile sería moito mais vistoso.\nMELLORA NA XESTIÓN DOS RESIDUOS\nOutro dos temas que se trataron na asemblea foi a do lixo, que como xa todos saben quedou no campo mais dunha semana.Os responsábeis solicitaron non so mais civismo de cara o ano que ven, se non o compromiso por parte de cada lexión ou grupo castrexo de que na vindeira edición o tema quede resolto coa colaboración cívica de cada grupo. Non é de recibo traer un sofá, e despois como xa non o vamos utilizar na casa, deixalo no campo.\nO parque témolo que entregar unha vez rematada a festa mellor si cabe de como no lo entrega o concello, manifestou Iván, coordinador da coordinadora.\nTALLER DE TRAXES ROMANOS\nVarios foron os membros veteranos de lexións romanas os que se ofreceron para organizar de cara a nova edición talleres para construír traxes de romanos, loxicamente traendo cada seu o material.\nPREMIOS AS CASETAS\nPasouse logo a entrega de primeiros e segundos premios ás casetas, tanto romanas como castrexas. Como sole acontecer nestes casos os gustos dos membros do xurado non coincidían co de algún dos presentes, cuestión que se saldou sen maiores problemas.\nfixo balance limicorum civitas\nCOGAMI recolle sinaturas para que as estacións de servizo conten con persoal con atención á clientela\nÁbrese o prazo de PREMATRÍCULA


ARBAX é un proxecto multilateral financiado pola Unión Europea, a través do Programa de Aprendizaxe Permanente, ao abeiro da medida Comenius, con número de referencia 518614-LLP-1-2011-1-ES-COMENIUS-CMP.\nO proxecto comezou en xaneiro de 2012 e rematará en decembro de 2013\nO principal obxectivo do proxecto é a contribución para previr e combater o bullying nas escolas, centrado no acoso racial. Contornos multiétnicos da escola, resultado da migración e a globalización, están experimentando novas formas de violencia dirixidas a alumnado procedente de diferentes contornos sociais, culturais e étnicos. ARBAX ensina os alumnos como diferentes identidades e culturas poden coexistir pacificamente entre si e como os estereotipos e prexuízos poden contribuír a incidentes de intimidación. O proxecto deseñará unha ferramenta das TIC, que ten un videoxogo en 3D e unha rede social á que pode acceder o alumnado. A través disto, promoveranse campañas anti-bullying, anti-racismo e anti-xenofobia.\nO principal grupo obxectivo ao que vai dirixido o proxecto é o estudantado de secundaria. Outro grupo obxectivo é o profesorado, o persoal escolar e todas as persoas involucradas en actividades educativas coa rapazada.\nOs principais obxectivos deste proxecto son o xogo de simulación ARBAX 3D e a Rede Social.\nO xogo de simulación en 3D baséase en situacións reais e funcionará como un xogo de rol onde os usuarios terán que atopar solucións e decidir como actuar en varias situacións relacionadas co bullying e a xenofobia. O xogo, polo tanto, permitirá aprender valores e fomentará o pensamento crítico cara aos prexuízos, estereotipos e a violencia étnica.\nA rede social funcionará como unha plataforma onde o alumnado, o profesorado e todas as persoas involucradas na educación serán capaces de interactuar, para cargar documentos relacionados co tema, para facer e respostar preguntas, etc. Alén disto, o profesorado poderá incluír este recurso en disciplinas afíns orientadas á educación civil e social, acceder a actividades curriculares usando este espazo interactivo, e garantindo a participación de todo o estudantado.\nNational Anti-Bullying Research and Education Centre Dublin City University


21 may 2022 . Actualizado a las 09:11 h.\nCun amplo currículo de publicacións especializadas en lingüística e literatura, materias das que é catedrático, José Antonio Pérez Bouza (Vilar de Cas, Muíños, 1953), vén de publicar a súa primeira novela de ficción «La epifanía del silencio» (grupo editorial Círculo Rojo), unha narración que reflexa o amor do autor pola cultura rural e que tamén permite indagar nos prexuízos. As influencias de Faulkner e García Márquez, e tamén a de Torrente Ballester —a quen o autor tratou en Salamanca— sobrevoan sobre esta novela de «estrutura arquitectónica». Pérez Bouza, quen foi profesor de ensino secundario durante 42 anos en Barcelona e no sur de Francia, recoñece que «escribir non é fácil».\n—O ambiente rural marca a novela?\n—O leitmotiv é a vida de aldea. Eu marchei para Madrid e logo a Barcelona e tiña amor polo campo. Coñecía perfectamente os traballos manuais, porque viña axudar na casa nas vacacións, e quería recollelo etnograficamente nunha fabulación literaria. Como lector de Faulkner e García Márquez, escollín o estilo indirecto libre porque me pareceu a técnica máis perfecta para meterse no personaxe e describir a individualidade. Quería recoller eses silencios públicos das aldeas, onde falaras do que falaras cando facías as labores do campo, a xente deixaba asuntos sen confesar. Parece un oxímoro, unha contradición, pero era o común das manifestacións entre veciños, había cousas que sempre se calaban: o valor das cousas. Se unha rapaza quedaba preñada dun mozo, os pais del non falaban diso co fillo ou ese pai que nunca se dirixía o fillo natural nin a nai pedía dereitos ou recursos para coidar o meniño. Hai dereito a esas historias, a eses silencios que pretenden esconder os fillos? Eran silencios amorais. Se coñeces un secreto, a maneira de quitar os prexuízos é dicindo a verdade.\n—Como está estruturada?\n—Na primeira parte da novela aparecen eses traballos no campo, como a sega, con descricións nas que busquei a exactitude para recoller os nomes dos apeiros de labranza, aínda que me custou traducilos ao castelán. Na segunda parte, trata a vida persoal da mocidade da aldea, con pasaxes de como facían o amor, e aquel secretismo que había. Todo o mundo sabía que existía pero non se dicía, como se mesturaba ese silencio. Na novela hai de todo, incluso pasaxes profundamente eróticas. Hai elementos góticos, románticos. Hai unha estrutura arquitectónica na novela que permite indagar no prexuízo do silencio, que eu consideraba universal.\n—A que público está dirixida?\n—Coido que é para xente de máis de 40 anos. Aos meus fillos xa lles custaría moito. Pola temática do campo, unha cultura que está esmorecendo. Pero a xente que a leu di que é interesante. O importante nas obras non é a temática, senón que che atraian desde o primeiro capítulo.\n—Ter estudado Literatura axuda a escribir?\n—Din clase 42 anos como catedrático no ensino secundario. Un le moitísimo, pero escribir é un castigo, unha loita con un mesmo. Dá unha dose de liberdade, pero non é fácil. Corrixía diariamente desde a primeira páxina para deixala o máis perfecta posible. Espero que a próxima, inspirada nos museos do sur de Francia, non tarde tanto.\nArchivado en: Literatura Gonzalo Torrente Ballester


Letras Galegas no Círculo – Círculo de las Artes de Lugo\nO catedrático en lingua e literatura galegas, Manuel Celso Matalobos, falou no Círculo sobre a traxectoria persoal e profesional de Florencio Delgado Gurriarán, o homenaxeado este ano no día das Letras Galegas, intercalando lecturas e versións musicais dos seus poemas.\nGurriarán, naceu en Córgomo e traballou boa parte da súa vida como abogado no Barco de Valdeorras. O compromiso coa lingua e coa súa terra levouno a vincularse primeiro ás Irmandades da Fala, e máis tarde ao Partido Galeguista. Coa Guerra Civil tivo que exiliarse en México, onde traballou de vendedor de xamóns, de seguros e de zapatos.\nA súa poesía xirará arredor de 3 eixes temáticos e estilísticos. A poesía lírica de Valdeorras, compilada no libro Bebedeira (1934), é un poemario sensual e paisaxístico que se adoita relacionar coa escola de humanización da natureza. Un segundo eixo sería a poesía de loita e defensa do idioma, unha poesía de corte social e reivindicativo. E por último un terceiro tipo de poemas, que aparecen recollidos na obra Galicia infinda, obra publicada en 1963 onde o autor mostra o seu interese pola realidade mexicana na que viviu máis de media vida.


Conseguimos a ampliación da liña 17 ao Hospital Materno Infantil. | Asociación Veciñal Atochas - Monte Alto\nComunicacións Directiva, Dereitos Sociais, Mobilidade, Saúde\nConseguimos a ampliación da liña 17 ao Hospital Materno Infantil.\nPosted by Asociación Veciñal das Atochas - Monte Alto - A Torre ⋅ Outubro 25, 2018 ⋅ Deixar un comentario\nFiled Under chuac, compañía, concello, coruña, liña 17, materno, Mobilidade, publico, transporte, tranvías\nTras anos realizando accións reivindicativas, xestións e solicitudes ao Concello por parte desta Asociación Veciñal, parece que por fin se vai atender a vella demanda de que a liña 17 do bus urbano chegue até o hospital Materno-Infantil Teresa Herrera.\nAcción realizada pola nosa entidade denunciando as carencias da liña 17 (Maio, 2015)\nSegundo se nos comunica desde a Concellaría de Mobilidade Sostible, todas as liñas que chegan ao Hospital Universitario (CHUAC), deixarán de circular arredor deste centro hospitalario, facendo agora a parada ao pé da planta cero. Pola súa banda, as liñas 12, 12A e 17 pasarán a ter a súa cabeceira no Materno, e continuarán o seu percorrido até alí. O Concello prevé que o aforro de tempo no CHUAC permita esta ampliación, sen afectar horarios nin frecuencias.\nEsta fin de semana modificarase a sinalización e a partir do luns 29 comeza a prestación do servizo. No novo percorrido desaparece a parada número 58 (CHUAC-Urxencias) e as diferentes liñas farán parada na 59 (CHUAC-Glorieta). Pola súa banda, nas liñas 12, 12A e 17 aparecen as novas paradas 275 (Avenida da Pasaxe-Gasolineira) e 293 (Avenida da Pasaxe-Materno Infantil), que pasará a ser a de inicio do percorrido.\nDesde a nosa Asociación Veciñal congratulámonos de que por fin se estableza este servizo, fundamental para o noso barrio, pero tamén para outras zonas da cidade. Xa era tempo de atender as necesidades das persoas que precisan utilizar esta instalación sanitaria. Ao noso entender, o que isto demostra é que as razóns esgrimidas ao longo do tempo para non poñelo en marcha non eran insalvables, e que o único que facía falta era a iniciativa política para levalo a cabo e un pouco de sensibilidade coa veciñanza (ou se cadra a proximidade dunha convocatoria electoral).\n« Esiximos a limpeza e rehabilitación da Praza entre as rúas Touro e Coronel Cerviño Núñez.\nPresentación do último traballo de Xurxo Souto na Biblioteca Veciñal »


Esta tese de doutoramento está motivada pola necesidade de coñecer a implicación da primeira industria cultural de Galicia, o audiovisual, cos patróns definitorios da Sociedade da Información.\nO traballo divídese en dúas partes. Na primeira delas, o autor crea un sistema de indicadores que permiten medir a implicación de cualquera sector industrial coa SI, sempre e cando se sitúe nunha comunidade occidental. Na segunda parte, esta métrica experiméntase empiricamente co sector audiovisual galego, utilizando como referencia o quinquenio 2000-2005, con especial atención ao bienio 2001-2002. Este período de tempo está motivado por ser o primeiro no que se aprecia a influencia da Lei do Audiovisual Galego, aprobada no ano 1999, na que se determina o valor estratéxico deste sector en Galicia.\nNeste traballo de investigación analízanse tres aspectos que conforman os tres grandes obxectivos da Sociedade da Información: o avance da calidade de vida que supón a SI, a transformación do produto “información” en valor de mercado e o grao de compromiso do sector audiovisual coa denominación de orixe “made in Galicia”. A partir desta clasificación, analízase o papel da administración, o da cidadanía e, fundamentalmente, o do sector produtivo deo audiovisual galego.\nO traballo segue unha metodoloxía hipotético-dedutiva na que se establecen tres obxectivos, tres hipóteses, un marco teórico onde se establece unha definición de Sociedade da Información e onde se analizan as diferentes métricas utilizadas no mundo para a Sociedade da Información, unha análise de datos recollidos a través de enquisa e de entrevista en profundidade e a redacción final.\nAutor/a: José Pereira FariñaDirector/a: Dra. Margarita Ledo AndiónData de lectura: 22/05/2006Cualificación: Sobresaliente Cum Laude


Móbiles de R: iPhone XS - BlogR\nMóbiles de R: iPhone XS\nAmante de iPhone, benvido ao seguinte nivel co iPhone XS: pantalla Super Retina, o chip máis rápido nun móbil e a revolucionaria cámara dual. Telo no catálogo de móbiles de R en cor space grey. Entra na nosa tenda móbilR e descubre todos os nosos iPhone: iPhone XS Max e iPhone XR. Porque somos moi da mazá .\nApple non deixa de innovar e de sacar móbiles que se superan. Co iPhone XS pasa o mesmo. En deseño non hai quen gañe a Apple, que nesta ocasión ofrece un acabado en aceiro inoxidable cunha aliaxe especial, esquinas redondeadas, parte traseira de vidro e maior resistencia á auga e ao po.\nA pantalla OLED do iPhone XS ofrece as cores máis precisas, tecnoloxía HDR e negros auténticos. Ten 5,8″ Super Retina e unha resolución de 2.436 × 1.125 píxeles. Mide 143,6 x 70,9 x 7,7 mm e pesa 177 gramos.\nApple abandona o botón de inicio en favor da navegación por xestos, para comezar só tes que deslizar cara arriba a pantalla. Pero antes, terás que desbloquear o teléfono . A súa tecnoloxía de recoñecemento facial Face ID fará que accedas de forma segura ao teu iPhone nun dicir amén, mesmo ás escuras. Pero ademais, poderás iniciar sesións en apps e pagar as túas compras con só a túa mirada.\nPara fotos, ninguén mellor que un iPhone. Descubriralo coa súa cámara dual traseira de 12 MPX + 12 MPX, 1,8 de apertura e gran angular. O seu procesador de imaxe e os seus algoritmos traballan por ti para darche imaxes espectaculares e vídeo 4K.\nCoa cámara frontal TrueDepth de 8 MPX os selfies parecerán de revista, creando un primeiro plano ultranítido sobre un fondo esfumado que podes modificar.\nE para presumir de cámaras, mira estas probas de slo-mo e time lapse, son unha chulada:\nO iPhone XS vén equipado co chip máis intelixente e con máis potencia de todos os smartphones, o A12 Bionic. O Neural Engine de última xeración ten un rendemento incrible. É capaz de utilizar a aprendizaxe automática en tempo real para que desfrutes das fotos, os xogos e a realidade aumentada dunha forma totalmente nova.\nSistema operativo iOS 12, 4GB de RAM, 256GB de memoria interna (128GB dispoñibles para usuario) e batería de 2658 mAh con carga inalámbrica.\nPor dentro é un auténtico maquinón, e por fóra? Compróbao ti mesmo:\nEntra na nosa tenda móbilR e leva xa o teu iPhone XS.


Vieiros: Galiza Hoxe - Ferrolterra perde o ritmo de creación de emprego\nInforme de Terra Galega\nFerrolterra perde o ritmo de creación de emprego\nAínda con menos poboación, as comarcas de Lugo, Ourense, Pontevedra, Santiago e mesmo O Salnés, amosan taxas de ocupación máis altas.\nRedacción - 17:30 14/05/2008\nTags: creación de emprego empresas Ferrolterra Terra Galega\nSería necesario crear 27.300 postos de traballo máis "para converxer coas demais áreas metropolitanas galegas en materia de emprego", sinalan os autores do informe asinado por Terra Galega. Segundo a análise realizada, a taxa de ocupación de Ferrolterra queda nun 39,7%, lonxe do 47,8% do Salnés, a seguinte na lista, e máis afastada da media do resto de contornos metropolitanos analizados, un 64,6%.\nO estudo repara nos números de Vigo, A Coruña, Ourense, Santiago, Lugo, Pontevedra, O Salnés e Ferrolterra, e conclúe que a bisbarra ferrolá "sae moi mal parada" na comparativa das áreas urbanas do país. Apuntan exemplos como o de Lugo, que con 50 mil habitantes menos (163.477 cidadáns fronte 116.840), suma até 11 mil ocupados máis (43.740 fronte 54.540). Reparando no número de grandes e medianas empresas e no total de traballadores empregados nestas, a área ferrolá aparece tamén como pechacancelas, por baixo das sete comarcas antes mencionadas. Tamén no que lle toca ao total de empresas, segundo esta análise, con datos tirados directamente da estatística do Ministerio de Traballo, Ferrolterra é unha vez máis a coamarca con menor dinamismo empresarial das oito analizadas.\nDesde Terra Galega falan de "fume e desinformación" desde o goberno galego e español, e cualifican de "lamentábel" a situación laboral na comarca. De paso, aproveitan para asegurar que neste contexto, o consello de Narón, gobernado por Terra Galega, sería "exemplo económico" de dinamismo, coa creación nos últimos anos de até catro millóns e medio de solo industrial nos polígonos do Río de Pozo, A Gándara e As Lagoas.\nO freo ao naval civil é unha das demandas pendentes en Ferrolterra


O presidente do Parlamento recibe a unha delegación da Fundación Secretariado Xitano | Miguel Ángel Santalices Vieira\nO presidente do Parlamento de Galicia, Miguel Ángel Santalices Vieira, recibiu esta tarde, no seu despacho, a unha delegación da Fundación Secretariado Gitano, minutos antes de dar lectura a unha declaración institucional da Cámara con motivo da celebración, o vindeiro 8 de abril, do Día Internacional do Pobo Xitano.\nOs integrantes da delegación da Fundación Secretariado Gitano seguiron a lectura da declaración institucional desde a tribuna de público do Hemiciclo. De seguido, efectuaron unha visita guiada á sede do poder lexislativo galego.\nCon motivo do Día Internacional do Pobo Xitano, 8 de abril, o Parlamento de Galicia quere sumarse a esta celebración que lembra o I Congreso xitano celebrado en Londres o 8 de abril de 1971, no que se instituíron a bandeira e o himno xitano.\nNun proceso de avance no necesario e xusto recoñecemento institucional do pobo xitano, estes símbolos poderán ser empregados protocolariamente nas conmemoracións, actos e eventos institucionais relativos ao pobo xitano, posto que o pasado 9 de marzo o Congreso dos Deputados aprobou por unanimidade unha proposición non de lei pola que “o Congreso insta o Goberno a declarar o 8 de abril coma o Día do Pobo Xitano, recoñecendo a bandeira azul e verde con unha roda vermella de dezaseis radios e o Gelem Gelem como himno do pobo xitano”.\nDende os poderes públicos debemos contribuír a ese recoñecemento institucional a unha comunidade cunha historia e cultura propias, asentada en España dende hai xa máis de cinco séculos e que, con todo, segue sendo a minoría máis rexeitada socialmente tanto en España como en Europa.\nEste Día Internacional do Pobo Xitano debe ser un día de celebración para os xitanos e xitanas, ao que cada vez máis debemos sumarnos as institucións e o conxunto da sociedade. É un día para lembrar a historia do pobo xitano, a súa longa e penosa peregrinaxe de expulsións ao longo dos séculos, un día para lembrar as vítimas do xenocidio nazi e de tantas persecucións ao longo da súa historia.\nEste 8 de abril é unha oportunidade para recoñecer a comunidade xitana como parte da nosa cidadanía, mostrar a realidade diversa e plural do pobo xitano e poñer en valor as súas achegas á construción da nosa sociedade.\nA pesar dos avances que xa se teñen producido nas últimas décadas, a comunidade xitana segue a sufrir uns niveis de pobreza e exclusión que revelan a gran fenda de desigualdade que lles impide moitas veces o pleno exercicio dos seus dereitos. Os elevados índices de fracaso escolar entre o alumnado xitano, as dificultades das persoas xitanas para accederen ao mercado laboral e a situación de infravivenda de moitas familias lastran calquera oportunidade de avance social.\nA iso hai que sumar a mala imaxe social da comunidade xitana, baseada en prexuízos e estereotipos moi arraigados na nosa sociedade, que xorden moitas veces do profundo descoñecemento e que xeran situacións de rexeitamento e discriminación.\nOs poderes públicos temos a responsabilidade de garantir a igualdade de todos os cidadáns, tamén dos xitanos, poñendo en marcha as medidas necesarias para reducir as desigualdades sociais, combater a discriminación e o antixitanismo e favorecer a participación activa de xitanos e xitanas en todos os ámbitos e espazos da nosa sociedade.\nO 8 de abril, Día Internacional do Pobo Xitano, é unha boa ocasión para visibilizar a comunidade xitana e celebrar este día xunto cos nosos concidadáns xitanos e xitanas, e pedímoslle ao conxunto da sociedade que se sume a esta conmemoración.\nEsta entrada fue publicada en Parlamento el 4 abril, 2017 por miguelsantalicesv.\n← Entrada anterior Declaración Institucional sobre persoas refuxiadas →


Gürtel tornou o ex-número tres do PPdeG no primeiro deputado da historia da autonomía galega encarcerado por corrupción - Praza Pública\nReferencia a Pablo Crespo na recompilación oficial de todos os membros do Parlamento\nGürtel tornou o ex-número tres do PPdeG no primeiro deputado da historia da autonomía galega encarcerado por corrupción\nFotografía de Crespo conservada nos arquivos do Parlamento\nNo marco das celebracións do seu trixésimo quinto aniversario o Parlamento de Galicia editou o pasado ano un libro conmemorativo con breves biografías de todos os deputados e deputadas da historia da autonomía. Nese case medio milleiro de perfís inclúese o de Pablo Crespo Sabarís, secretario de organización do PP galego de 1995 a 1999 e membro do lexislativo durante apenas nove meses, dende que foi elixido nas eleccións de outubro de 1997 como número cinco na candidatura dos populares por Pontevedra ata que foi remudado, no verán de 1998, pola actual responsable de Turismo de Galicia, Nava Castro. Crespo non pasará á historia polo seu practicamente inexistente labor parlamentario, senón por ser o primeiro membro do lexislativo galego que acabou encarcerado por delitos de corrupción.\nO nome de Crespo regresou neste maio de 2018 aos titulares por mor da sentenza da peza central do caso Gürtel, na que foi condenado a 37 anos de prisión que se engaden aos 13 do primeiro ditame xudicial firme ligado á rede corrupta. A Audiencia Nacional considerouno culpable dun amplo catálogo de delitos como suborno, prevaricación, falsidade ou malversación como un dos máximos responsables do grupo empresarial liderado por Francisco Correa, ao que chegou xusto despois de abandonar en 1999 o que, de facto, era o terceiro posto en importancia no organigrama do PPdeG.\nPablo Crespo, que vén de sumar 37 anos ás súas condenas pola trama Gürtel, foi secretario de organización do PPdeG de 1995 a 1999 e membro do Consello de Portos de Galicia ata 2005\nO que fora director de sucursal de Caixa Galicia en Vilagarcía de Arousa e presidente do PP local na vila do Salnés non se desvinculou, así e todo, totalmente das institucións galegas cando deixou de ser secretario de organización dos populares galegos nun contexto de enfrontamentos internos e contas turbias. Como recolle a devandita biografía parlamentaria -paradoxalmente ilustrada cunha imaxe de Crespo no banco dos acusados nunha das sesións do xuízo da Gürtel, a levar na súa lapela unha insignia moi semellante ao escudo da Cámara-, o considerado número dous da trama continuou como membro do Consello de Administración de Portos de Galicia, ente dependente da Consellería de Política Territorial ao que chegara en 1996 da man de Xosé Cuíña.\nCrespo mantivo a súa condición de membro do Consello de Portos cando en xaneiro de 2003 Cuíña foi destituído como conselleiro e substituído por Alberto Núñez Feijóo, quen á súa vez encomendou a presidencia de Portos a quen despois foi alcalde da Coruña, Carlos Negreira. O 'xerente da Gürtel' non perdeu ese asento ata decembro de 2005, cando foi destituído polo Goberno de PSdeG e BNG xunto ao resto de representantes herdados do Executivo de Fraga. Tanto Feijóo como Negreira restáronlle importancia nos últimos anos a esa permanencia de Crespo en Portos, afirmando que non asistía ás xuntanzas do órgano reitor do ente público e mesmo asegurando que nin sequera o coñecían.\nOutros membros da Cámara condenados\nBarreiro encadrara a súa condena nunha "manobra" para "eliminalo" da vida política\nCrespo, que coñeceu a súa nova condena no cárcere onde xa está a cumprir a anterior, é polo momento o primeiro e único membro da historia do lexislativo galego encarcerado por un caso de corrupción, pero non o único condenado. A principios da década dos 90 o Tribunal Supremo condenou por prevaricación a seis anos de inhabilitación o que fora vicepresidente con Alianza Popular e co tripartito, Xosé Luís Barreiro Rivas, revogando así a absolución que ditaminara a Audiencia da Coruña polo caso da concesión do que ía ser a lotaría galega. Barreiro Rivas, que xa non ocupaba cargos públicos cando a condena foi ratificada, encadrou a sentenza nunha "manobra" dos populares para "eliminalo" da vida política. O proceso xudicial partira dunha denuncia presentada por cargos do Goberno do ex-presidente Fernández Albor, entre eles Mariano Rajoy, no día antes da moción de censura que derrubaría o Goberno de Alianza Popular.\nCobián deixou o escano tras ser imputado e a sentenza do caso Campeón condenouno por tráfico de influencias\nMáis recentemente, en 2017, outro ex-membro do Parlamento galego foi tamén condenado nun proceso xudicial contra a corrupción. Trátase do antigo deputado Pablo Cobián, membro da Cámara dende 2009 e ata 2011, cando se viu obrigado a dimitir pola súa imputación na trama Campeón. Segundo a sentenza, Cobián realizou "funcións de intermediación" entre o Instituto Galego de Promoción Económica, dependente da Xunta, e o considerado líder da trama, Jorge Dorribo, as cales resultaron "determinantes" para a "obtención fraudulenta" dun préstamo público. Tras un acordo coa Fiscalía o ex-parlamentario foi condenado por tráfico de influencias a 8 meses de prisión, dous anos de inhabilitación de 45.000 euros de multa.\nToda a oposición galega esixe explicacións a Feijóo, que "apoia" a Rajoy porque "nunca serei un Xudas"\nVillares, Leiceaga e Pontón, este luns en rolda de prensa / En Marea - PSdeG - BNG\nAs tres forzas da oposición parlamentaria galega reiteraron este luns a necesidade de que o presidente da Xunta, Alberto Núñez Feijóo, ofreza explicacións adicionais á Cámara tras a dura sentenza do caso Gürtel. En Marea, PSdeG e BNG coinciden, alén de apoiar a moción de censura formulada polo Grupo Socialista no Congreso, en situar o PP galego entre os xermolos da trama corrupta mentres Feijóo se esforza en facer ver que non está a participar nunha operación interna para derrubar a Mariano Rajoy. É por iso que asinan unha petición conxunta de comparecencia do presidente.\nVillares: "En materia de corrupción só hai dúas posicións: denunciar e calar de forma cómplice"\n"Feijóo forma parte da dirección dun partido condenado por corrupción", pero tamén "formaba parte do goberno popular nos tempos de Crespo como alto cargo e durante o esplendor da trama Gürtel na dirección do PP de Galicia, e polo tanto ten moitas contas que render", resume dende En Marea o seu voceiro, Luís Villares. "En materia de corrupción só hai dúas posicións: a de quen a denuncia e a de quen cala de forma cómplice", por iso, resalta, a formación esixe a comparecencia do presidente ademais de formular medidas preventivas como a reclamación da posta en marcha en Galicia dunha Fiscalía Anticorrupción.\nLeiceaga: "Aínda que ás veces pase por alto, o presidente da Xunta está na cúpula do PP"\nTamén o voceiro do PSdeG, Xoaquín Fernández Leiceaga, resalta que "aínda que ás veces pase por alto, o presidente da Xunta está na cúpula do PP", ademais de evidenciar que "un dos principais protagonistas" da trama Gürtel "foi seretario de organización do PPdeG e ostentou cargos por designación directa desta comunidade autónoma ata 2005". Os socialistas, resalta, piden a comparecencia sen "desacartar outras opcións", como a "proposta dun pleno extraordinario" ao respecto.\nPontón: "A Gürtel nace en Galiza e aparece trufada de relacións co PPdeG"\nDende o BNG, alén de ver necesaria a comparecencia que xa reclamou a pasada semana, a súa portavoz nacional advirte do inicio dunha "ofensiva institucional" para que Feijóo dea contas sobre "a trama galega do caso Gürtel". "A Gürtel nace en Galiza e aparece trufada de relacións co PPdeG empezando por un dos cabecillas, Pablo Crespo", o mesmo que "en 2013 declaraba nun programa televisivo de máxima audiencia que o 65% do diñeiro das campañas do PP en Galiza era en negro", di en referencia á entrevista a Crespo no espazo Salvados, de laSexta.\nFeijóo evoca a súa chegada ao liderado do PPdeG para reiterar que "vou apoiar o presidente Rajoy"\nNeste sentido, Ana Pontón resalta que o Bloque solicitará que o Consello de Contas "investigue os 2.500 contratos da Xunta coas 16 empresas citadas polo ex-tesoureiro Bárcenas" no seu relato das doazóns e do funcionamento da caixa B do PP, que o tribunal da Gürtel dá por acreditada. Cómpre tamén, ao seu xuízo, un "pleno monográfico" para que Feijóo "explique a corrupción do seu partido e as derivadas da trama en Galiza" sen quedar na "pouca vergoña" de "pretender despachar a condena por corrupción limitándose a dicir que Bárcenas non foi un tesoureiro moi exemploar e iso puido contaminar o PP".\nDiante destas esixencias de explicacións e esixencias de remuda no Goberno de España o presidente da Xunta só dá en admitir que o PP debe pedir "desculpas" polos casos de corrupción, pero sempre dende o "apoio" a Mariano Rajoy. Así, despois de que un colaborador de El Confidencial apuntase a conversas de Feijóo con diferentes líderes territoriais do seu partido para preparar un eventual intento de facerse co liderado estatal, o titular da Xunta evoca o discurso co que tomou posesión da presidencia do PPdeG en 2006 para afirmar que, igual que daquela "viña dicir que eu nunca sería un Xudas", esa aifrmación "segue estando plenamente vixente" e por iso "vou apoiar o presidente Rajoy".\nRajoy e Feijóo, na festa de toma de posesión do presidente da Xunta, o pasado novembro


O comité de Teleperformance esixe cunha concentración o cumprimento dos acordos laborais - CIG: Confederación Intersindical Galega\nO comité de Teleperformance mobilizouse este venres para esixir da empresa que cumpra cos acordos laborais acadados, que poña solución a todas as problemáticas que o persoal lle vén reclamando dende hai anos e que abandone a política de imposición e falta de vontade negociadora.\nTino Fernández, delegado da CIG en Teleperformance A Coruña, explica que no ano 2019 despois de diversas mobilizacións e paros laborais, houbo unha mediación no AGA para buscar solucións ás reivindicacións do persoal. Nesa mediación, chegouse a unha serie de acordos "que a empresa non está a respectar, polo que na actualidade estamos moito pero que en 2019", denuncia.\nEntre outras cuestións, indica que a compañía continúa facendo descontos nas nóminas por ausencias debidamente xustificadas, así como por tempos "que realmente son imputábeis á empresa, xa que se deben a incidencias informáticas, desconexións etc.". A minuciosidade coa que a empresa aplica os descontos chega ao punto de "quitarlle da nómina a unha persoa 17 céntimos, o que equivale a un minuto e medio de desconexión. Non ten sentido o que está facendo a empresa", subliña Fernández.\nXunto a isto, denuncia a falta de vontade negociadora de Teleperformance que se evidencia nas mesas que comité e empresa teñen actualmente abertas sobre as condicións do teletraballo, a implantación do plan de igualdade ou o plan de formación. "Non teñen vontade ningunha de chegar a acordos, o que están facendo é dilatar os prazos para chegar as datas límite e logo impor o que queren", advirte o delegado da CIG.\nNeste senso, critica esta política laboral de imposición e unilateralidade que se vén arrastrando dende hai anos e que se agravou durante a pandemia. Así, alerta do "filón" que atopou a empresa coa implantación acelerada do teletraballo a raíz do confinamento "pois a día de hoxe aínda hai compañeiros e compañeiras que están pondo o seu teléfono, os seus equipos informáticos e a súa conexión á rede para traballar dende a casa, sen que se lle compensen os gastos, tal e como se recolle o Real Decreto publicado en outubro do ano pasado".\nPolos cálculos da sección sindical da CIG, nestes intres o 70% do cadro de persoal de Teleperformance na Coruña segue en teletraballo "sen recibir compensacións polos gastos xerados, sufrindo problemas de conexións e descontos das nóminas por este motivo". Por este conxunto de prexuízos, engade, "sabemos de traballadores/as que solicitaron reincorporarse á plataforma".\nA maiores, continúa sen ofrecerse formación adecuada ao persoal e sen darse apoio tanto no centro de traballo como no teletraballo; e implantouse unha ferramenta única para a comunicación coa empresa con múltiples deficiencias e erros "que deixa totalmente indefenso o cadro persoal e limita o traballo sindical da representación legal".\nReunión coa xefatura da Inspección\nEstas problemáticas foron e son denunciadas na Inspección de Traballo "pero nos estamos atopando cunha pasividade que provoca que a empresa se sinta cada vez máis reforzada nas súas posicións". Por esta razón, o comité solicitou unha reunión coa xefatura da Inspección que terá lugar o vindeiro 26 de maio. "O único que pedimos é que cese a permisividade e a impunidade coa que actúa a empresa en contra dos nosos dereitos", conclúe.


O Pazo quere diversión no derbi contra o Marín\nQuintela entre dous rivais. XESÚS Ponche\nO Leite Río Breogán recibe ao conxunto pontevedrés en busca dunha vitoria para facer as paces coa afección\nO Leite Río Breogán saldou as súas dúas últimas aparicións no Pazo dos Deportes -ante Cáceres e Delteco Gipuzkoa- con derrotas e unha moi deficiente imaxe como equipo. Por isto, o encontro deste sábado (17.00 horas) ante o Marín Peixe Galego transcende máis aló da importancia dun partido, aínda que sexa un derbi galego.\nO conxunto lucense está practicamente obrigado a reivindicarse ante os seus afeccionados, en gran medida decepcionados polo que ata o momento viron do seu equipo. é necesario desterrar, en primeiro lugar, calquera idea que conecte o feito de xogar no Pazo cunha maior presión para os de Diego Epifanio. Unha xustificación que se utilizou para desculpar o mal desempeño nos partidos xogados no Pazo, pero que, mírese por onde se mire, non se sostén en si mesma. O Breogán necesita ao Pazo e calquera dos seus obxectivos pasa por volver mostrarse forte e consistente no seu feudo, arroupado pola súa numerosa parroquia.\nE o encontro deste sábado parece propicio. Primeiro porque os xogadores de Epifanio afróntano logo de gañar en Huesca cunha melloría notable, aínda que non en todos os aspectos, con respecto a encontros anteriores. E tamén porque o duelo desta tarde preséntase, a priori, moi desigual atendendo a aspiracións e orzamento dos contendentes.\nO Marín Peixe Galego é o último clasificado, un equipo que ata o momento só logrou un triunfo -ante un Canoe co que comparte a última praza- e que, ata agora, mostrou unha moi escasa competitividade nos seus partidos como visitante.\nPero isto non quere dicir que todo estea feito de antemán. O Breogán, cabe esperar, aprendería dos seus erros e afrontará o partido coa intensidade e concentración necesaria. Un mal inicio podería complicar o estado normal das cousas; é dicir, trasladar aos xogadores de Diego Epifanio os seus medos e facer que os rivais se crezan e vexan unha posibilidade de facer sangue a un rival ferido. O equipo de Marín teno claro, no partido de Lugo non ten nada que perder.\nTampouco hai que perder de vista que os xogadores de Javi Llorente chegan a Lugo reforzados dobremente. Por unha banda, porque na pasada xornada realizaron un bo encontro ante o Mallorca, entrando no último cuarto con só cinco puntos de desvantaxe, e tamén porque no partido deste sábado producirase o debut de sFilip Toncinic, un pivote de 2,12 metros de estatura, con experiencia na categoría -conseguiu o ascenso á ACB co San Pablo de Burgos que dirixía Diego Epifanio- e que chega para paliar un dos máis graves problemas do conxunto pontevedrés, o xogo interior. Toncinic, se está fisicamente en condicións, pode ser un bo complemento para Shaquille Doorson, segundo reboteador do equipo, con 2,13 metros de estatura.\nNo partido ante o Mallorca tamén se produciu a eclosión de Jacobo Díaz, que lle serviu para ser incluído no quinteto da xornada. Se o madrileño mantén ese nivel completaría o Marín unha liña de perímetro interesante coa base Carlos Noguerol, o beirado Taiwo Badmus -o máximo anotador e reboteador do equipo- e o escolta Romone Saunders.\nCon todo, hai que insistir en que o persoal do Breogán é superior en todas as facetas do xogo, incluso no xogo interior, onde hoxe os breoganistas volverán xogar diminuídos de efectivos pola baixa de José Nogués e porque aínda non se produciron a incorporación do substituto de Thomas de Thaey.\nO Marín é o equipo con menos anotación e o que menos utiliza o lanzamento de tres puntos, sendo ademais o máis desacertado nesa distancia.\nO Lugo ficha a José Ángel Carrillo ata xuño de 2020\nCros Ponte Romana: carreira e lenda


'Niñato', realidade con rap de fondo – Balea\n'Niñato', realidade con rap de fondo\nBrais Nogueira· 16 Maio, 2018 ·0\nNo cinema estamos acostumados ás grandes historias, a ver a grandes heroes salvando o mundo ou a personaxes torturados. Pero non se ve o que de verdade ocorre aínda que moitas vendan verosimilitude. Ao mellor a maior odisea do día é erguer aos teus fillos pola mañá ou vencer a monstruosa tarefa de conseguir que fagan os deberes. Simplemente, que o momento de máis pracer da xornada pode ser requentar comida no microondas pola noite.\nNiñato é a primeira longametraxe de Adrián Orr. É un documental que continúa á curta Buenos Días, Resistencia. David Ransanz é un rapeiro que ten ao seu cargo tres nenos. Non ten traballo máis aló dunha carreira musical que non remata de despegar. Vive con súa nai e súa irmá e soamente esta última ten traballo. No filme nárrase durante catro anos a vida da familia. Nesta ambición temática recorda a película de Richard Linklater, Boyhood.\nPero Orr, decide quedarse no pequeno a propósito. Nas cousas minúsculas que din moito. Quere retratar a vida desta familia dende a total intimidade, poñendo especial fincapé nos momentos cotiáns. O máis interesante é o contexto de fondo, ese barrio obreiro posterior á crise do 2007, que é en Madrid, pero é totalmente extrapolable a calquera barrio do Estado español.\nToda a obra está gravada cámara en man coa intencionalidade de lograr a captación de momentos íntimos e espontáneos. Non hai equipo de iluminación, o único cámara é o propio director da película. Se houbese un equipo, sería absolutamente imposible que isto vise a luz. Polo menos dun xeito tan real. Como contrapartida, hai escenas onde a imaxe non é a mellor ou onde o son é indescifrable. Este último aspecto quizá é o maior defecto do filme e que pode chegar incluso a afectar a aprehensión do relato nalgún momento.\nO maior valor da película é que está feita dende unha perspectiva de clase. Adrián Orr foi o DJ do grupo de Ransanz hai anos e creceron xuntos no mesmo barrio. No lugar onde acontece Niñato. Non é Ken Loach facendo unha película sobre as inxustizas que vive a clase traballadora, é un home que fala da súa xente dunha maneira honesta. Amosa a realidade tal e como a ve. Nunha casa non se fala de microeconomía dun xeito explícito pero si de canto custa o comedor dos nenos.\nNoutro elemento a destacar é a normalización da cultura Hip-Hop. Moitas veces estigmatizada ou tratada dun xeito abraiante, segundo o contexto. Debido de novo ao ollar do que mira as cousas en primeira persoa, atopamos unha imaxe moi realista. Non é protagonista en ningún momento pero sempre está de fondo ou na actitude das personaxes. Tamén como vínculo entre David e Oro, o neno sobre o que bascula a trama.\nNo documental, gañador de premios en festivais como o de Sevilla ou o de Buenos Aires, vemos certos perfís que escapan do normativo. Por exemplo, o home é o que coida aos fillos mentres que é a súa irmá a que traballa para a familia. Porén, a situación non escapa da sociedade patriarcal que vivimos. Na casa é a nai quen fai a comida ou pon a lavar a roupa dos non poucos habitantes da casa.\nNiñato é unha obra moi interesante, dende un punto de vista correcto e na que moita xente se verá recoñecida. O mellor que se pode dicir dela, é que se nota o cariño co que está feita e que fai un retrato totalmente verosímil dun fogar humilde de calquera esquina do Estado. Unha visión moi salientable e que se sae do típico. Unha forma de ver o que acontece nun fogar de forma horizontal.


Sobre nós - Shandong Kunda Steel Co., Ltd.\nA nosa empresa é unha filial de Laiwu Steel e foi creada en 2010 coa aprobación da Oficina de Industria e Comercio. Cun capital social de 1.000 millóns de RMB, é unha empresa líder na construción con características de estrutura de aceiro en China.\nSomos especialistas en producir placas de aceiro resistentes ao desgaste, placas de aceiro resistentes á intemperie, placas de aceiro aliaxe, placas de aceiro de alta resistencia, placas compostas resistentes ao desgaste, placas de depósito, placas de recipientes de alta presión e placas de aceiro a bordo.\nSomos a axencia das famosas fábricas de aceiro en China.We podería garantir ao 100% a calidade dos nosos produtos.\nEn segundo lugar: temos o noso propio centro de procesamento, que pode ofrecer un servizo personalizado, como dobrar, soldar, pulir, tratar o óxido, galvanizado.\nEn terceiro lugar, temos máis de 2000 toneladas en stock, o que significa que o prazo de entrega é de 3-5 días.\nPor último, a nosa empresa fundouse en 2010, polo que temos dez anos de experiencia na industria siderúrxica. Sen dúbida, podemos proporcionarlle o servizo profesional.\nShandong Kunda Steel Co, Ltd Situada na cidade de Liaocheng, provincia de Shandong, que é unha pintoresca cidade que se coroa como Venice Venecia Oriental ＂. Liaocheng, ao oeste da provincia de Shandong, a 200 km ao sur da cidade de Pequín, a 100 km ao oeste da cidade de Jinan. A autovía Jiqing atravesa a cidade de leste a oeste; o ferrocarril Beijing-Kowloon discorre de norte a sur e benefíciase do estado do tráfico conveniente. A economía de Liaocheng desenvólvese rapidamente e formou o maior centro loxístico de aceiro no norte de China.\nShandong Kunda Steel Co, Ltd fundada en 2006, produce o tubo sen costura e o tubo de extracción en frío.\nEn 2010 rexistrou e estableceu a compañía siderúrgica Laiwu Liaocheng Sales Branch, dedicada ás vendas de chapas de aceiro resistentes ao desgaste.\nA empresa Kunda Steel aprobou o establecemento pola Oficina Industrial e Comercial en 2014, dedicada a facer negocios de stock, incluíndo produtos de aceiro inoxidable e carbono, chapa de aceiro, tubos e barra redonda.\nEn 2016 estableceu o equipo de negocios internacionais. Servizo de 6 persoas para clientes estranxeiros.\nEn 2016, estableceuse unha fábrica de tubos soldados de aceiro inoxidable, produce tubos redondos, rectángulos e cadrados.\nEn 2017, estableceu a fábrica de chumbo, producindo principalmente a folla de chumbo, porta de chumbo, vidro de chumbo, mandil de chumbo, etc.\nEn 2018, estableceu a fábrica de pulverización, mercou unha nova máquina de granallado e pintura para tubos, chapas, etc.\nEn 2019 estableceuse o taller CNC, compra nova máquina de corte de fibra, máquina de dobra, máquina de perforación, máquina de serra.\nEn 2020, o equipo empresarial internacional convértese en dous grupos.\nAgora Shandong Kunda Steel Co., Ltd. pode fornecer UN SERVIZO PARADO, desde a produción do material da fábrica ata o produto acabado, incluíndo unha placa de aceiro resistente ao desgaste / placa de aceiro resistente / placa de aceiro ao carbono de alta resistencia / aceiro inoxidable / aluminio / latón / placa / barra redonda / barra angular / barra plana / perfil e así sucesivamente. Todos estes teñen o stock para o tamaño normal, placas de 2000 toneladas, tubos de 1000 mil, etc.\nCo concepto de ＂Continuar mellorando Cooperation Cooperación gañadora-gañada＂ ， e executado por calidade fiable e sistema de servizo posvenda, Kunda gañou boa reputación de clientes na casa e no estranxeiro. Saudamos sinceramente que veña á nosa empresa a negociar negocios e facer grandes logros xuntos. !\nCualificación do produto\nCooperación cos clientes\nO noso transporte


Quén limpará o bastón de mando fenés o 23 de maio?\nTrigo e Galego volven coincidir nos actos de presentación das candidaturas de Fene.\nEn Fene é esta unha semana de presentacións de candidatos e candidatas. Despois de abrir a espita o PSOE o sabado pasado, agora son o BNG e o PP os que presentan as candidaturas ao completo. Fánno este venres dia 29, os nacionalistas na Casa da Cultura de Fene e os populares no Pote de Maniños.\n"Gumersindo Galego. Alcalde, ¿e por qué non?.O Partido Popular comprometido con Fene". Son os lemas que presiden o convite do PP. "Feito en Fene" é o elexido para a candidatura nacionalista de Juventino Trigo.Tamén EU, con Mª Carmen\nMartínez ao frente, presenta aos seus candidatos-as o venres 29 ás 20:00 horas no Restaurante Mundial.\nEsta edición acadou moita participación\nOs callos e os cogumelos gañaron o IV Certame de Tapas Concello de Fene\nXa hai decisión do xurado do Certame de Tapas Concello de Fene. Reunido esta mañán, determinou que a mellor tapa tradicional é “Callos a lascas” do restaurante Xavier Amor e a mellor tapa creativa, o “Montadiño de cogumelos” do Lembranza. Os "mexillóns recheos" da cafetería do CMI e as "delicias" do Mundial recibiron os segundos premios en ambas categorías.\nA banda fórmana Meric Long e Logan Kroeber\nO Psych Folk de The Dodos en Ferrol\nFerrol acollerá este xoves un novo concerto ao abeiro do Festival SinSal tras a incorporación da cidade, en novembro de 2009, como unha das súas novas extensións, sumándose deste xeito ás de A Coruña e Santiago de Compostela. Nesta ocasión, a actuación celebrarase a partir das 22.00 horas na Capela do Torrente Ballester e correrá a cargo do grupo de San Francisco The Dodos.\nObra do arxentino Erik Kirksaether\nFene acolle o mellor arte gráfico do mundo\nA Casa da Cultura de Fene acolle dende hoxe ata o vindeiro 8 de maio a exposición do IV Premio Internacional de Arte Gráfico “Jesús Núñez”. O certame, convocado pola Deputación Provincial, ten como obxectivo recoñecer a achega dos creadores contemporáneos a esta disciplina artística. O horario de visitas á exposición será de 10:00 a 13:00 h. (de luns a sábados) e de 16:00 a 21:00 h. (de luns a venres). O gañador do IV premio “Jesús Núñez” foi o artista arxentino afincado en Madrid Erik Kirksaether, cunha estampa dixital e xerografía titulada “S.T.”, que foi seleccionada por unanimidade do xurado.